Nuuskommentaar: Diagnose: Terminaal korrup | Maroela Media
Van oudpres. Jacob Zuma se eerste ontmoeting met reg en geregtigheid het hy aangevoer dat dit alles net een persoonlike aanval op hom is. Niemand – veral nie voormalige adjunkhoofregter Raymond Zondo en sy kommissie – was werklik daarop uit om die waarheid te ontbloot of doodeenvoudige geregtigheid te laat geskied nie. Enige stappe van geregtigheid wat teen Zuma gedoen is, was eerder 'n ongegronde en boonop onverklaarbare aanval op sy persoonlikheid.
Die enigste ding waaraan Zuma ooit skuldig was, was om absoluut stomgeslaan te wees oor hierdie onregverdigheid wat teen hom geskied. Ten spyte van sy natuurlike onskuld is Zuma egter uiteindelik aan minagting van die grondwethof skuldig bevind en 18 maande tronkstraf opgelê. Ongeag wat 'n mens van die regspresedente van hierdie grondwethofsaak dink, was die oorweldigende meerderheid mense oorstelp hieroor. Zuma gaan uiteindelik vir íéts tronk toe.
Sommige het dit bestempel as 'n volslae oorwinning van reg, geregtigheid en uiteindelik 'n wedergeboorte van Suid-Afrika se regstelsel. Ander het die tronkstraf gevier, maar dit met die nodige skeptisisme bejeën wat enige iets Zuma-verwant toekom.
In haar gewilde popliedjie "Shake it Off" sing popster Taylor Swift oor die minagting waarmee 'n mens se kritici en koggelaars hanteer moet word – hulle skendende opmerkings moet bloot soos water op 'n eend se rug afgeskud word. Zuma het hierby geleer en dieselfde houding jeens sy tronkstraf en voorafgaande lyding gehandhaaf. Hy het net gesing "Schabir Shaik it Off"!
Nes enige popster met enige popliedjie maak, het Zuma gekyk na sy voorgangers, die suksesresep gekry en dit tot sy eie voordeel aangewend. À la boesemvriend en korrupsievennoot Schabir Shaik is Zuma vroeër uit die tronk gelaat op mediese parool. Dit wat uit die asse van KwaZulu-Natal se plundertogte gerys het, was toe nie 'n nuwe feniks nie, maar eerder 'n bekende ou tronkvoël.
Singabakho Nxumalo, woordvoerder van die departement korrektiewe dienste (DKD), het Sondagaand in reaksie hierop opgemerk dat mense gewoonlik nie mediese parool oorleef nie. Dit is ook gewoonlik die rede waarom mediese parool in die eerste plek toegestaan word – sodat die terminale siek gevangene sy laaste paar weke of maande saam met sy familie kan deurbring.
Siende dat diegene wat op mediese parool vrygelaat word veronderstel is om terminaal siek te wees, kán hulle nooit teruggaan tronk toe nie. Die wet maak doodeenvoudig nie daarvoor voorsiening nie, siende dat hierdie mense na verwagting op mediese parool buite die tronk sal sterf. Hierdie is die werklike absurditeit van die situasie. Die wet maak letterlik nie voorsiening hiervoor nie, omdat die wet nie eintlik veronderstel is om daarvoor voorsiening te maak nie. Die enigste goed wat terminale siektetoestande kan omseil, is mediese wonderwerke of bonatuurlike ingryping – of korrupsie, soos wat ons nou weer eens leer.
Verder word daar tradisioneel nie van diegene op mediese parool verwag om gemeenskapsdiens te verrig nie – juis omdat hul bepaalde mediese toestand terminaal van aard is. Sodoende sal Zuma waarskynlik die res van die vonnis tuis in Nkandla deurbring. Sy familie het ook reeds bevestig dat die beeste geslag sal word om sy tuiskoms te vier.
Die wyse waarop Shaik se mediese parool uitgespeel het, is redelik alombekend. Hoewel sy vonnis eintlik 15 jaar was, het hy weens sy swak gesondheid op die ou einde net 28 maande in die tronk deurgebring. Met sy mediese parool wat toegestaan is, het dokters dit eens gehad dat hy die finale fase van sy terminale siektetoestand betree het – sy dae was so te sê getel.
Volgens die dokters was hy klinies depressief, besig om sy sig te verloor, het hy reeds 'n beroerte gehad en was hy eintlik gedoem om van uitsonderlike hoë bloeddruk te sterf. Meer as 'n dekade later leef Shaik egter steeds 'n luukse leefstyl op "geleende tyd". Benewens hierdie wonderwerk is Shaik in Desember 2019 vrygestel van sy vonnis en hoef hy ook nie eers meer onder huisarres te leef nie.
Zuma is heel waarskynlik op pad om dieselfde te doen. In hierdie stadium is dit regtig moeilik om na die storie te luister en Zuma die voordeel van die twyfel te gee. Dit is sekerlik moontlik dat hy werklik terminaal siek is, maar gegewe sy huisvriend se wonderwerk-herstel is dit uitsonderlik onwaarskynlik dat hierdie nie ook 'n klugspul is nie. Zuma is waarskynlik net besig met slinkse truuks in 'n poging om reg en geregtigheid te vermy.
In 2019 het 'n video die rondtes gedoen van pastoor Alph Lukau wat 'n man by sy eie begrafnis uit die dood uit opgewek het. Wyl die man nog in sy kis lê, het Lukau hom beveel om op te staan, waarna die man in 'n sogenaamde wonderwerk opgestaan het. Hierdie opwekking was 'n spektakel van lae produksiegehalte met die man wat ooglopend in die kis gelê en asem haal het. Geen mens was egter nog ooit so verras deur hulle eie opwekking soos hy nie – daarvoor verdien hy sekerlik applous. Tog was die opwekking bloot 'n geldmaakstorie wat Lukau en dié man saamgeflans het.
Sommige verhale vertel die wonderwerk van Lasarus en ander vertel bloot die oëverblindery van Lukau. Alles wat as 'n wonderwerk voorgehou word, is nie noodwendig een nie. Wanneer die lyk in die kis lê en asemhaal, is dit net dalk nie 'n lyk nie.
Diegene wat Zuma se tronkstraf gevier het as die herlewing van ons regstelsel, het baie vrae om vir hulself en ander te beantwoord. Zuma is dalk gewond, maar nog ongestorwe. Hierdie hele sage gaan mettertyd waarskynlik ontbloot word om 'n misleiding, eerder as 'n mediese wonderwerk te wees.
Sodoende was Zuma se arrestasie allermins 'n herlewing van die regstelsel, maar eerder rigor mortis-stuiptrekkings daarvan. Die graf waaroor ons gaan staan, behoort dalk nie aan Zuma nie, maar aan die regstelsel wat hom pas vrygelaat het.
Zuma het in 2016 voorsien dat die ANC gaan regeer totdat Jesus Christus weer kom – dit gaan net dalk wees totdat Lasarus van Nkandla opstaan!
Stilbek is heelbek…..
Die enigste aspek van hierdie treurige sage wat verassend mag wees is die moontlikheid dat enige een deur die uitkoms verras is.
Hopelik is daar nou 'n totale verbod op enige beriggewing aangaan JZ.
Clive Derby-Lewis was mediese parool geweier met terminale kanker ek hy is toe later dood in die tronk. Lyk my as jy aan sekere partye behoord en jy is in die tronk, en jy hoes net sleg dan is jy virseker van mediese parool.
Slag en smul Zuma. Elke dag terwyl jy nog kan. Iewers sal jou gisters jou inhaal en jy verwurg aan jou korruptheid.